Атрымаўшы разведдадзеныя, камандаванне брыгады прыняло рашэнне разграміць ворага ударам з двух бакоў: з боку в. Сялец і з боку Камуны імя БВА. Для выканання пастаўленай задачы былі прыцягнуты ўсе атрады брыгады № 25 (акрамя атрада Карнеева) агульнай колькасцю да 300 чалавек. Ударную групу складалі атрады імя Я. Гарбачова і імя А. Неўскага, асноўную — партызанскія атрады імя К. Каліноўскага і "Камсамолец". Партызанскі атрад імя Кутузава прыкрываў атрады з боку в. Кузьмічы, імя М. Сільніцкага з боку в. Сялец. Штаб брыгады знаходзіўся пры ўдарнай групе. У загадзе па брыгадзе № 25 ад 10 красавіка 1944 года № 77 былі абумоўлены ўсе акалічнасці аперацыі: колер ракет перад пачаткам наступлення, у выпадку неабходнасці спынення агню і адступлення; паролі — пропуск — "6", водгук — "2", умоўны знак пры гэтым — у першага вінтоўка ўзнята гарызантальна над галавой, у другога — вертыкальна ў бок правай рукі. Атрады павінны былі мець не менш 2-х насілак для пераноскі параненых.